[pic] | COMISIA COMUNITĂŢILOR EUROPENE |

Bruxelles, 21.6.2007

COM(2007) 351 final

2007/0120 (ACC)

Propunere de

DECIZIE A CONSILIULUI

privind semnarea şi încheierea Acordului interimar privind comerţul şi aspectele legate de comerţ între Comunitatea Europeană, pe de o parte, şi Republica Muntenegru, pe de altă parte,

(prezentată de Comisie)

EXPUNERE DE MOTIVE

(1) Propunerea de decizie a Consiliului prezentată în anexă reprezintă instrumentul juridic pentru semnarea şi încheierea Acordului interimar între Comunitatea Europeană, pe de o parte, şi Republica Muntenegru, denumită în continuare „Muntenegru”, pe de altă parte[1].

(2) În conformitate cu directivele de negociere adoptate de Consiliu la 24 iulie 2006, Comisia a finalizat, la 15 martie 2007, negocierile privind încheierea unui acord de stabilizare şi asociere (ASA) cu Muntenegru. Comisia propune Consiliului semnarea acordului de stabilizare şi asociere în paralel, însă acordul respectiv nu intră în vigoare decât după ratificarea sa de către Muntenegru, Comunitate şi statele membre.

(3) Până la ratificarea acordului de stabilizare şi asociere, Comisia propune, în conformitate cu directivele de negociere şi cu articolul 139 din acordul de stabilizare şi asociere, încheierea unui acord interimar care să permită intrarea în vigoare a dispoziţiilor privind comerţul şi aspectele legate de comerţ din acordul de stabilizare şi asociere în cel mai scurt timp după semnarea acordului în cauză. Comisia a negociat textul unui acord interimar cu Muntenegru şi l-a parafat la 28 februarie 2006.

(4) Concesiile comerciale mai favorabile acordate de Regulamentul (CE) nr. 2007/2000 al Consiliului din 18 septembrie 2000, privind introducerea de măsuri comerciale excepţionale în favoarea ţărilor şi teritoriilor participante şi legate de procesul de stabilizare şi asociere pus în aplicare de către Uniunea Europeană, de modificare a Regulamentului (CE) nr. 2820/98 şi de abrogare a Regulamentelor (CE) nr. 1763/1999 şi (CE) nr. 6/2000[2] vor continua să se aplice, în paralel cu acordul interimar.

(5) Comisia solicită Consiliului să aprobe rezultatele negocierilor şi să semneze şi să încheie acordul interimar în numele Comunităţii Europene, pe baza propunerii prezentate în anexă.

2007/0120 (ACC)

Propunere de

DECIZIE A CONSILIULUI

privind semnarea şi încheierea Acordului interimar privind comerţul şi aspectele legate de comerţ între Comunitatea Europeană, pe de o parte, şi Republica Muntenegru, pe de altă parte,

CONSILIUL UNIUNII EUROPENE,

având în vedere Tratatul de instituire a Comunităţii Europene, în special articolul 133 coroborat cu articolul 300 alineatul (2) primul paragraf şi articolul 300 alineatul (3) prima teză,

având în vedere propunerea Comisiei,

întrucât:

(1) Până la intrarea în vigoare a Acordului de stabilizare şi asociere între Comunitatea Europeană şi statele sale membre, pe de o parte, şi Republica Muntenegru, pe de altă parte, semnat la Bruxelles la […] 2007, este necesar să se aprobe Acordul interimar privind comerţul şi aspectele legate de comerţ între Comunitatea Europeană, pe de o parte, şi Republica Muntenegru, pe de altă parte.

(2) Dispoziţiile comerciale ale prezentului acord au un caracter excepţional, care ţine de politica pusă în aplicare în cadrul procesului de stabilizare şi de asociere şi nu vor constitui, pentru Uniunea Europeană, un precedent în domeniul politicii comerciale a Comunităţii faţă de ţările terţe, altele decât cele din Balcanii de Vest.

(3) Prin urmare, prezentul acord ar trebui semnat şi aprobat,

DECIDE:

Articolul 1

(1) Acordul interimar privind comerţul şi aspectele legate de comerţ între Comunitatea Europeană, pe de o parte, şi Republica Muntenegru, pe de altă parte, anexele şi protocoalele la acesta, precum şi declaraţiile comune şi declaraţia Comunităţii Europene anexate la actul final sunt aprobate prin prezenta decizie în numele Comunităţii.

(2) Textele menţionate la alineatul (1) sunt anexate la prezenta decizie.

Articolul 2

Preşedintele Consiliului este autorizat prin prezenta decizie să desemneze persoana (persoanele) împuternicită (împuternicite), în numele Comunităţii, să semneze acordul şi să depună instrumentul de aprobare prevăzut la articolul 60 din acord.

Adoptată la Bruxelles,

Pentru Consiliu

Preşedintele

[1] Încheierea Acordului interimar este condiţionată de semnarea Acordului de stabilizare şi asociere, prevăzută a avea loc la Bruxelles în al doilea sau al treilea trimestru al anului 2007. Pentru a asigura intrarea în vigoare a Acordului interimar în cel mai scurt timp, cele două proceduri au fost lansate în paralel.

[2] JO L 240, 23.9.2000, p. 1. Regulament, astfel cum a fost modificat ultima dată prin Regulamentul (CE) nr. 1946/2005 (JO, L 312, 29.11.2005, p.1).